આ બંને પેટન્ટ પર હજી કામ ચાલી રહ્યું હશે. આ માત્ર વિચાર છે અને તેને પરફેક્ટ કામ કરતી કરવા માટે તેના પર રિસર્ચ અને ટેસ્ટ કરવા પડે. પરંતુ ભવિષ્યમાં ક્યારેક તે આવી શકે છે ખરા તે જાણવા પૂરતી આ વાત છે. દરમિયાન આવું વાંચ્યા પછીય આપણે સોશ્યલ મીડિયાનો ઉપયોગ બંધ કરવાના નથી. આ લેખ વાંચવા જેવો છે એ માહિતી પણ તમને સોશ્યલ મીડિયાના માધ્યમથી મળવાની છે. પરંતુ ટેક્નોલોજી કંપનીઓ નવા નવા પેટન્ટ નોંધીને ચાલાક થઈ જાય, તેની સાથે સરકારોએ કદમ મિલાવવા પડશે. તેનો દુરુપયોગ અટકાવવા સરકારે વધારે કડક કાયદા લાવવા પડશે. યુઝર્સ તરીકે કેટલીક સાવધાની આપણે લઈ શકીએ છીએ. જેમ કે અગત્યની કોઈ માહિતી, ઇવન ફોન નંબર પણ સોશ્યલ મીડિયામાં લખવા જોઈએ નહિ. નોર્મલ એસએમએસ કરીને જ તમારો ફોન નંબર તમારા ફ્રેન્ડને મોકલો. આવી કાળજીથી થોડો ફરક પડે છે. તે સિવાય કઈ ફિલ્મ જોઈ અને કયું પુસ્તક વાંચ્યું તેવું લખવાનું આપણને કોઈ ના પાડે તે આપણને બહુ ગળે ઉતરતું નથી. પણ કઈ હોટેલમાં ઉતર્યા અને કયા વિમાનમાં પ્રવાસ કર્યો કે કઈ રેસ્ટોરન્ટમાં ખાણું ખાધું તેવું લખવાની ક્યાં જરૂર છે? જરૂર છે ખરી?